10 joves de Sagunt participen en la trobada de final de curs de Corresponsals del Consorci Xarxa Joves.net
05 de juliol 2022

![](/media/udwbymiv/c-xarxa-joves.jpg?width=850&height=566.9886363636364)

Durant els passats 1 i 2 de juliol, va tindre lloc la trobada de final de curs de Corresponsals del Consorci Xarxa Joves.net, on participaren grups de Corresponsals formats per adolescents, especialment alumnat d’institut, que estan realitzant tasques sobre informació, conscienciació i dinamització, tant en els seus centres escolars com en centres juvenils, com es el cas del nostre municipi on estos 10 joves estan col·laborant tant als instituts com als casals joves municipals.

En esta jornada, van participar un total de 71 joves procedents d’Alaquàs, Aldaia, La Pobla de Farnals, Paterna, Picassent, Sagunt, Silla, Torrent i Xirivella, localitats valencianes membres del Consorci Xarxa Joves.net, entitat formada per 22 municipis que compartixen treball en comú sobre polítiques de Joventut.

En estos dies, la gent jove que ha participat ha tingut l’oportunitat tant de formar-se com de divertir-se de forma educativa amb moments per al joc i coneixement mutu que facilitaren la seua interacció.

La part lúdica de la trobada va estar protagonitzada per un gran joc de proves preparades pels propis joves sobre la temàtica dels Drets Humans.

La part formativa, va estar organitzada per dues ONGs, Solidaritat Internacional i Aurora Suport, i va consistir en un treball de sensibilització centrat en les persones refugiades. A partir d’este tema central, la ONG Solidaritat Internacional va muntar una exposició immersiva, on les persones joves es posaren en el lloc d’una persona refugiada que, per poder sobreviure, creuava el Mediterrani. D’esta manera les persones participants van poder conèixer la vida de diferents persones refugiades, que havien de prendre decisions per a portar-les a diverses situacions. Per altra banda, amb la ONG Aurora Suport, van conèixer un projecte de recolzament de rescats a immigrants a la mar on es denuncia la vulneració dels drets que pateixen.

El projecte de Corresponsals a la Xarxa Joves.net, al qual Sagunt ha estat involucrat des dels seus inicis en 2010, pretén crear espais de trobada entre joves que participen en diferents projectes d’informació i oci educatiu als seus municipis. Amb participació, diversió i intercanvi d’idees i projectes, posen el valor el treball dels i les joves en els seus entorns més propers, i servix com a premi o estímul per la seua activitat. Esta labor, **«adquireix una dimensió superior a través de les trobades, pel fet que formen part d’una xarxa on es comparteix un treball tècnic i uns mitjans que fan possible aquest tipus d’esdeveniments»,** tal i com afirma el president del Consorci Xarxa Joves.net, Sergio Gómez.

Corresponsals és una campanya organitzada des del Consorci Xarxa JOVES.net i compta amb el suport de la Generalitat Valenciana i l’Institut Valencià de la Joventut (IVAJ).

La Xarxa Joves.net està formada pels Ajuntaments d’Alaquàs, Albal, Aldaia, Almussafes, Barri del Crist, Benetússer, Catarroja, Godella, Manises, Mislata, Moncada, Paiporta, Paterna, Picanya, Picassent, La Pobla de Farnals, Quart de Poblet, Sagunt, Sedaví, Silla, Torrent i Xirivella. 

*   [](http://www.facebook.com/sharer.php?u=https://aytosagunto.es/va/actualitat/10-joves-de-sagunt-participen-en-la-trobada-de-final-de-curs-de-corresponsals-del-consorci-xarxa-joves-net/ "Facebook")
*   [](http://twitter.com/share?url=https://aytosagunto.es/va/actualitat/10-joves-de-sagunt-participen-en-la-trobada-de-final-de-curs-de-corresponsals-del-consorci-xarxa-joves-net/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/10-joves-de-sagunt-participen-en-la-trobada-de-final-de-curs-de-corresponsals-del-consorci-xarxa-joves-net/ "Linked In")
*   [](mailto:?body=https://aytosagunto.es/va/actualitat/10-joves-de-sagunt-participen-en-la-trobada-de-final-de-curs-de-corresponsals-del-consorci-xarxa-joves-net/)